b"\n_START_ARTICLE_\nMusa av Partia\n_START_SECTION_\nBakgrunn\n_START_PARAGRAPH_\nFor \xc3\xa5 feire den tilfredsstillende konklusjonen av fredsavtalen mellom Romerriket og kongeriket Partia i 20 f.Kr., ga Augustus som en gave en italiensk slavekvinne ved navn Musa med den hensikt \xc3\xa5 berike antallet kongelige haremskvinner ved hoffet til den partiske kong Fraates IV. De senere hendelsene viste at Thea Musa ikke slo seg til t\xc3\xa5ls med rollen som enkel konkubine blant mange andere i gynaeceum (kvinneboligen), men gjorde aktivt sitt beste for \xc3\xa5 \xc3\xb8ke sin innflytelse og makt innenfor det kongelige palasset og hos kongen selv. Hun m\xc3\xa5 antagelig ha v\xc3\xa6rt en stor skj\xc3\xb8nnhet, eller hatt andre talenter, slik Josefus indikerer._NEWLINE_Josefus er den eneste forfatter i antikken som har gitt Musa mer enn en kort kommentar, og viser klart de ulike fasene av hennes tilgang til makten. Slavekvinnen ble introdusert for \xc3\xa5 forklare omstendighetene ved en tidligere Fraates' d\xc3\xb8d. Kongen ble p\xc3\xa5virket av hennes sjarm og skj\xc3\xb8nnhet, og opph\xc3\xb8yde henne til sin yndlingshustru, og til sist som dronning da hun f\xc3\xb8dte ham en s\xc3\xb8nn, Fraates V. Etter \xc3\xa5 ha vunnet kongens tillit m\xc3\xa5tte hun kvitte seg med sin s\xc3\xb8nns rivaler. Hun overtalte kongen til \xc3\xa5 sende sine andre s\xc3\xb8nner til Roma som gisler og for deres egen trygghets skyld. Straks de andre s\xc3\xb8nnene var ute av veien, tok hun rangen som hoveddronning ved \xc3\xa5 v\xc3\xa6re mor til den eneste gjenv\xc3\xa6rende arvingen til tronen. Hennes s\xc3\xb8nn ville overta tronen med tid og stunder, avhengig av hvor lenge den gamle kongen ville fortsatte styre. Mor og kanskje med s\xc3\xb8nnen besluttet \xc3\xa5 p\xc3\xa5skynde hans gravferd ved hjelp av sterk gift. Med kongens d\xc3\xb8d, ble hennes s\xc3\xb8nn, ogs\xc3\xa5 omtalt som Fraatakes, kronet. En svak konge, mer underlagt sin mors autoritet enn sin egen.\n_START_SECTION_\nDronning av Partia\n_START_PARAGRAPH_\nThea Musa styrte sammen med sin s\xc3\xb8nn, hvilket ble vist p\xc3\xa5 mynter preget i deres tid som hadde begges portretter._NEWLINE_Hennes f\xc3\xb8lgende beslutning bidro antagelig til hennes fall. I \xc3\xa5r 2 e.Kr. giftet hun seg med sin s\xc3\xb8nn. I henhold til Josefus opph\xc3\xb8yde hun seg ikke bare til dronningmor, men ogs\xc3\xa5 til dronning ved \xc3\xa5 v\xc3\xa6re kongens gemalinne, og s\xc3\xa5ledes manifesterte sin makt. Det bilde som hun framsto p\xc3\xa5 mynter ved siden av kongen hadde bode kongelige som guddommelige attributter, noe som var helt s\xc3\xa6regent i partisk tradisjon. Mens denne unionen var uh\xc3\xb8rt hos romerne, var den ikke helt uten presedens i Asia. B\xc3\xa5de Herodotos og Ktesias fra Knidos har omtalt lignende forhold mellom persiske dronninger og dronningm\xc3\xb8dre. _NEWLINE_Hva som var uakseptabelt hos den partiske adelen var antagelig kongens pro-romerske politikk. Under Fraates V truet det med \xc3\xa5 bryte ut krig med Roma over herred\xc3\xb8mmet i Armenia og Media, men da Augustus sendte sin adopterte s\xc3\xb8nn Gaius C\xc3\xa6sar \xc3\xb8stover for \xc3\xa5 invadere Iran, foretrakk Partia i \xc3\xa5r 1 e.Kr. \xc3\xa5 inng\xc3\xa5 en avtale hvor Armenia igjen ble anerkjent som romersk omr\xc3\xa5de. Uroen i Partia kom til overflaten i \xc3\xa5r 4 e.Kr. da Orodes III gjennomf\xc3\xb8rte et statskupp. Fraates V flyktet til Syria og s\xc3\xb8kte tilflukt hos romerne. Thea Musa er ikke nevnt deretter, og antagelig ble hun drept. Uten sin s\xc3\xb8nn hadde hun ingen legitimitet. Orodes III tid som konge ble ogs\xc3\xa5 kortvarig, kun noen m\xc3\xa5neder etter ble han drept av den samme adelen som hadde hjulpet ham fram."